“ซัน Super Trader” นัดหมายชี้แจงประเด็นฉาวศุกร์ 12 ต.ค.นี้!
"ซัน Super Trader" นัดหมายชี้แจงประเด็นฉาวศุกร์ 12 ต.ค.นี้!
10 ต.ค. 2561

ผู้สื่อข่าวรายงานว่า สืบเนื่องจากกรณีปรากฏข่าวมีชื่อบริษัท อีสต์โคสท์เฟอร์นิเทค จำกัด (มหาชน) หรือ ECF เข้าไปเกี่ยวข้องกับ “กลุ่มลงทุน Super Trader” ซึ่งมี นายกระทรวง จารุศิระ หรือ “ซัน ซุปเปอร์เทรดเดอร์” เป็นประธานกรรมการเครือข่ายบริษัทดังกล่าว
โดยกระแสข่าวที่เกิดขึ้นนายกระทรวง จารุศิระ มีพฤติกรรมที่ส่อเค้าหรืออาจเข้าข่ายไม่โปร่งใสในฐานะที่ตนเป็นผู้บริหาร Super Trader และจากข้อมูลตามที่ปรากฏบนหน้าสื่อเกี่ยวกับการที่ นายกระทรวง เข้าทำข้อเสนอกับเจ้าของบริษัทจดทะเบียนต่างๆ เพื่อขอเป็นผู้ทำราคาหุ้นให้กับบริษัทที่เกี่ยวข้อง โดยใช้เครือข่ายสมาชิก Super Trader
ซึ่งปัจจุบันมีนักลงทุนรายย่อยจำนวนมากเข้าร่วมมาเป็นแรงหนุน หรือส่วนหนึ่งของขบวนการทำราคาหุ้น ขณะที่นายกระทรวงจะได้รับผลประโยชน์ตอบแทนในรูปของค่าจ้าง (หุ้นและเงินสด) และยังสามารถหาส่วนต่างกำไรจากการซื้อขายหุ้นนั้นๆ ควบคู่ไปด้วย
จากกระแสข่าวดังกล่าวทำให้นายกระทรวง จารุศิระ เตรียมจัดแถลงข่าวในวันศุกร์ที่ 12 ต.ค.2561 เวลา 17.00 น. ณ บริษัทซุปเปอร์เทรดเดอร์ รีพับพริค ตึกเอ็มไพร์ทาวเวอร์ 3 ชั้น 19 เพื่อชี้แจงประเด็นและตอบข้อสงสัยให้นักลงทุนได้ทราบทุกความจริง
อย่างไรก็ตามจากประเด็นดังกล่าว ส่งผลให้ราคาหุ้น ECF ปิดวันนี้(9ต.ค.61)ร่วงติดฟลอ์(Floor) ที่ระดับ 6.20 บาท ลบ 2.65 บาท หรือคิดเป็น 29.94% สูงสุดที่ระดับ 8.85 บาท ต่ำสุดที่ระดับ 6.20 บาท มูลค่าการซื้อขาย 958.11 ล้านบาท